Retten i Hjørring varetægtsfængslede fredag eftermiddag en 54-årig mand fra Ingstrup i fire uger, sigtet for manddrab og vold med døden til følge. Retten fængslede den 54-årige fordi, der er "bestyrket mistanke" om at han har begået vold med døden til følge - en straffelovsparagraf manden også er sigtet efter. Den dræbte er den sigtedes 57-årige bror, som efter et slagsmål torsdag mellem klokken 20 og 21, faldt livløs om. Den 57-årige blev genoplivet, men døde klokken 01.15 natten til fredag efter at han, ifølge sigtelsen, der blev læst op i retten, havde fået stoppet kartofler i munden, ligesom der var blevet taget halsgreb på ham. Dommeren valgte på anmodning fra anklageren at lukke dørene efter sigtelsen var læst op. Anklageren lagde til grund at offentlighed om grundlovsforhøret kunne hindre politiets videre efterforskning. Den 54-årige, der selv ringede 112, nægter sig skyldig.
Broderen til den 57-årige mand, der natten til fredag døde efter et slagsmål i Ingstrup, er sigtet for manddrab.